Prijedlog

Na temelju članka 17. Zakona o ublažavanju i uklanjanju posljedica prirodnih nepogoda ("Narodne novine" broj 16/19), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01-vjerodostojno tumačenje, 129/05, 109/07, 125/08, 36/09, 150/11 i 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 – pročišćeni tekst, 5/18, 14/18, 18/18 - pročišćeni tekst, 3/20 i 23/20, ), članka 64. Poslovnika Županijske skupštine Zagrebačke županije („Glasnik Zagrebačke županije“ broj 26/09, 5/13 i 6/13 – pročišćeni tekst, 28/17, 5/18, 14/18, 18/18 - pročišćeni tekst, 23/20 i 34/20 ), Županijska skupština Zagrebačke županije na \_\_. sjednici održanoj \_\_\_\_\_\_\_\_ 2021. godine donosi

**PLAN DJELOVANJA**

**u području prirodnih nepogoda za područje**

**Zagrebačke županije u 2021. godinu**

**1. UVOD**

U širem značenju pojma prirodnom nepogodom smatraju se ekstremni vremenski uvjeti ponajprije suša, tuča, mraz, olujna i orkanska nevremena i jaki vjetar, snježne oborine i druge vremenske pojave koje svojim intenzitetom i posljedicama nadilaze prosječne vrijednosti i uzrokom su velikih šteta većinom na materijalnim dobrima i okolišu.

Navedeni prirodni uzroci rijetko izazivaju ljudske žrtve, nisu prioritetni interes sustava civilne zaštite iako izazivaju znatne poremećaje uobičajenog načina života zahvaćenog stanovništva osobito kategoriju poljoprivrednika. Strategijska razina sustava zaštite i spašavanja na operativnim i taktičkim razinama sustava uglavnom se uključuje u obnovi nakon izvanrednog događaja.

Izvanredni događaji ove vrste kompleksni su po uzrocima nastajanja, zahtjevni po visini šteta koje izazivaju, najčešće se ne mogu svrstati u kategoriju katastrofa i u najvećoj mjeri su lokalnog obuhvata.

Zakonom o ublažavanju i uklanjanju posljedica prirodnih nepogoda (NN 16/19), u daljnjem tekstu: Zakon) i Pravilnik o registru šteta od prirodnih nepogoda (NN 65/19) regulira se planiranje sustava reagiranja u izvanrednim događajima uzrokovanim prirodnim nepogodama na regionalnoj i lokalnoj razini. Uz utvrđivanje načina pravodobnog poduzimanja preventivnih mjera, poseban se naglasak pritom usmjerava na ublažavanje i djelomično uklanjanje posljedica prirodne nepogode.

**2. PRIRODNA NEPOGODA**

Prirodnom nepogodom smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Katastrofaje stanje izazvano prirodnim i/ili tehničko-tehnološkim događajem koji opsegom, intenzitetom i neočekivanošću ugrožava zdravlje i živote većeg broja ljudi, imovinu veće vrijednosti i okoliš, a njegov nastanak nije moguće spriječiti ili posljedice otkloniti djelovanjem svih operativnih snaga sustava civilne zaštite područne (regionalne) samouprave na području koji je događaj nastao.

Velika nesreća je događaj koji je prouzročen iznenadnim djelovanjem prirodnih sila, tehničko-tehnoloških ili drugih čimbenika s posljedicom ugrožavanja zdravlja i života građana, materijalnih i kulturnih dobara i okoliša na mjestu nastanka događaja ili širem području, posljedice kojeg se ne mogu sanirati samo djelovanjem žurnih službi na području njegova nastanka.

Jedinstvene cijene su cijene koje donosi, objavljuje i unosi u Registar šteta Državno povjerenstvo za procjenu šteta od prirodnih nepogoda na prijedlog nadležnih ministarstva.

Oštećenikje fizička ili pravna osoba na čijoj je imovini utvrđena šteta od prirodnih nepogoda.

Registar šteta je digitalna baza podataka svih šteta nastalih zbog prirodnih nepogoda na području Republike Hrvatske.

Žurna pomoć je pomoć koja se dodjeljuje u slučajevima u kojima su posljedice na imovini stanovništva, pravnih osoba i javnoj infrastrukturi uzrokovane prirodnom nepogodom i/ili katastrofom takve da prijete ugrozom zdravlja i života stanovništva na područjima zahvaćenim prirodnom nepogodom.

Prirodna nepogoda može se proglasiti:

* ako je vrijednost ukupne izravne štete najmanje 20 % vrijednosti izvornih prihoda jedinice lokalne samouprave za prethodnu godinu, ili
* ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave, ili
* ako je nepogoda umanjila vrijednost imovine na području jedinice lokalne samouprave najmanje 30 %.

Ispunjenje tih uvjeta utvrđuju općinska odnosno gradska povjerenstva.

Tijela nadležna za provedbu Zakona su:

* Vlada Republike Hrvatske
* Državno povjerenstvo, županijska te gradska i općinska povjerenstva za procjenu šteta od prirodnih nepogoda
* nadležna ministarstva (financija, poljoprivrede, šumarstva i ribarstva, gospodarstva, graditeljstva i prostornog uređenja, zaštite okoliša i energetike, mora, prometa i infrastrukture)
* jedinice lokalne i područne (regionalne) samouprave.

Državno povjerenstvo (14 članova od kojih je jedan predsjednik) imenuje Hrvatski sabor na razdoblje od četiri godine.

Županijsko povjerenstvo imenuje Županijska skupština na razdoblje od četiri godine te ono obavlja sljedeće poslove:

* usklađuje rad gradskih i općinskih povjerenstava
* provjerava i utvrđuje konačnu procjenu šteta jedinica lokalne i područne (regionalne) samouprave sa svojeg područja
* podnosi Državnom povjerenstvu prijedlog s obrazloženjem za odobravanje žurne novčane pomoći za ublažavanje i djelomično uklanjanje posljedica prirodne nepogode
* po potrebi izravno na terenu i području zahvaćenom prirodnom nepogodom obavlja izvid štete na imovini u kojem mogu sudjelovati predstavnici nadležnih ministarstava odnosno pravne osobe, ovisno o vrsti i posljedicama prirodne nepogode i nastale štete
* objedinjuje i prosljeđuje putem Registra šteta Državnom povjerenstvu konačne procjene šteta te konačno izvješće o utrošku sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda nastalih u gradovima odnosno općinama na području županije
* imenuje stručno povjerenstvo na temelju prijedloga općinskog odnosno gradskog povjerenstva
* donosi plan djelovanja u području prirodnih nepogoda iz svoje nadležnosti
* obavlja i druge poslove određene odlukom o osnivanju, odnosno poslove koje provodi u suradnji s Državnim povjerenstvom.

Općinsko odnosno gradsko povjerenstvo imenuje gradsko odnosno općinsko vijeće na razdoblje od četiri godine i o njihovu imenovanju obavještava Županijsko povjerenstvo te obavljaju sljedeće poslove:

* utvrđuju i provjeravaju visinu štete od prirodne nepogode za područje općine odnosno grada
* unose podatke o prvim procjenama šteta u Registar šteta
* unose i prosljeđuju putem Registra šteta konačne procjene šteta Županijskom povjerenstvu
* raspoređuju dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima
* prate i nadziru namjensko korištenje odobrenih sredstava pomoći za djelomičnu sanaciju šteta od prirodnih nepogoda prema Zakonu
* izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih Županijskom povjerenstvu putem Registra šteta
* surađuju sa Županijskim povjerenstvom u provedbi ovoga Zakona
* donose plan djelovanja u području prirodnih nepogoda iz svoje nadležnosti
* obavljaju druge poslove i aktivnosti iz svojeg djelokruga u suradnji sa Županijskim povjerenstvima

Zakonom je propisano da se članovima povjerenstava mogu imenovati osobe koje imaju dobar ugled i koje raspolažu potrebnim stručnim znanjima.

1. **SREDSTVA POMOĆI ZA UOBLAŽAVANJE POSLJEDICA PRIRODNE NEPOGODE**

Novčana sredstva i druge vrste pomoći za djelomičnu sanaciju šteta od prirodnih nepogoda na imovini oštećenika osiguravaju se iz:

* državnog proračuna s proračunskog razdjela ministarstva nadležnog za financije
* fondova Europske unije
* donacija

Sredstva pomoći strogo su namjenska te se raspoređuju prema postotku oštećenja vrijednosti potvrđene konačne procjene štete, ne mogu se upotrijebiti kao kreditna sredstva niti zadržati kao prihod proračuna jedinica lokalne i područne (regionalne) samouprave, a gradonačelnici, i načelnici i krajnji korisnici odgovorni su za njihovo namjensko korištenje.

Prilikom dodjele pomoći za ublažavanje i djelomično uklanjanje posljedica prirodnih nepogoda poduzetnicima na osnovi različitih mjera, a to se posebno odnosi na dodjelu novčanih sredstava u obliku subvencija ili dodjelu novčanih sredstava putem ostalih vrsta programa čiji su korisnici poduzetnici, postupa se sukladno pravilima o državnim potporama u industriji ili poljoprivredi, šumarstvu i ribarstvu.

Sredstva pomoći za ublažavanje i djelomično uklanjanje posljedica ne dodjeljuju se za:

* štete na imovini koja je osigurana
* štete na imovini koje su izazvane namjerno, iz krajnjeg nemara ili nisu bile poduzete propisane mjere zaštite od strane korisnika ili vlasnika imovine
* neizravne štete
* štete nastale na nezakonito izgrađenim zgradama javne namjene, gospodarskim zgradama i stambenim zgradama za koje nije doneseno rješenje o izvedenom stanju prema posebnim propisima, osim kada je, prije nastanka prirodne nepogode, pokrenut postupak donošenja rješenja o izvedenom stanju, u kojem slučaju će sredstva pomoći biti dodijeljena tek kada oštećenik dostavi pravomoćno rješenje nadležnog tijela (mogu se dodijeliti i za štete na nezakonito izgrađenim stambenim zgradama korisnicima socijalne skrbi s priznatim pravom u sustavu socijalne skrbi određenim propisima kojima se uređuje područje socijalne skrbi i drugim pripadajućim aktima nadležnih tijela državne uprave)
* štete nastale na građevini ili području koje je, u skladu s propisima kojima se uređuje zaštita kulturnog dobra, aktom proglašeno kulturnim dobrom ili je u vrijeme nastanka prirodne nepogode u postupku proglašavanja kulturnim dobrom
* štete koje nisu na propisani način i u zadanom roku unesene u Registar šteta prema odredbama ovoga Zakona
* štete u slučaju osigurljivih rizika na imovini koja nije osigurana ako je vrijednost oštećene imovine manja od 60 % vrijednosti imovine (za štete manje od tog postotka, oštećenicima se mogu dodijeliti sredstva u slučajevima otežanih gospodarskih uvjeta, socijalnih, zdravstvenih ili drugih razloga koji ugrožavaju život stanovništva na području zahvaćenom prirodnom nepogodom, o čemu odlučuje Županijsko povjerenstvo na prijedlog općinskog ili gradskog povjerenstva).

Plan iznosa sredstava donosi Državno povjerenstvo te ga uz obrazloženje dostavlja ministarstvu nadležnom za financije pri čemu iznos sredstava koji se može koristiti za djelomičnu sanaciju šteta za poljoprivredu, šumarstvo i ribarstvo ne može iznositi više od 50 % ukupno planiranih sredstava za tekuću godinu, a iznimno se mogu povećati do 70 % tih sredstava, a i smanjiti i prenamijeniti za druga područja na kojima je evidentirana šteta. Sredstva pomoći mogu se dodijeliti za štete na građevinama, opremi, zemljištima, uređajima za sanaciju posljedica šteta od prirodnih nepogoda te troškove za sanaciju nastalih šteta, a posebno za štete nastale na javnoj infrastrukturi i/ili pomoć jedinicama lokalne samouprave za troškove sanacije šteta na području zahvaćenom prirodnom nepogodom (u tom slučaju uzimaju se obzir fiskalni kapaciteti i razina općeg gospodarskog razvoja jedinice).

1. **POPIS MJERA U SLUČAJU NASTAJANJA PRIRODNIH NEPOGODA NA PODRUČJU ZAGREBAČKE ŽUPANIJE**

Predmetni Plan sadrži preventivne mjere i mjere odgovora koje služe za ublažavanje posljedica od prirodnih nepogoda koje mogu nastati i učestalije su na području Zagrebačke županije. Sadrži i kratak opis prirodne nepogode, posljedice iste i utjecaj na društvene vrijednosti.

Prirodne nepogode obuhvaćene ovim Planom su:

1. potres,

2. poplava,

3. olujni i orkanski vjetar

4. tuča, kiša koja se smrzava u dodiru s podlogom,

5. mraz,

6. suša,

7. klizanje, tečenje, odronjavanje i prevrtanje zemljišta.

Potres je prirodna nepogoda uzrokovana vibriranjem površinskih slojeva zemljine kore, do potresa dolazi iznenada i nije ga moguće predvidjeti.

Posljedica prirodne nepogode: Rušenje odnosno oštećivanje stambenih objekata, objekata kritične infrastrukture i objekata općeg društvenog interesa.

Utjecaj na društvene vrijednosti: Život i zdravlje osoba, objekti kritične infrastrukture, gospodarstvo (poljoprivreda, vinogradarstvo, voćarstvo i šume).

Preventivne mjere: Izgradnja objekata povećane otpornosti na potres, sustav ranog upozorenja.

Mjere odgovora: Spašavanje iz ruševina, evakuacija i zbrinjavanje osoba, životinja i pokretne imovine.

Poplava je prirodni fenomen čija se pojava ne može izbjeći, predstavlja pojavu neuobičajeno velike količine vode na određenom mjestu djelovanjem prirodnih sila.

Posljedica prirodne nepogode: Izlijevanje kopnenih voda, plavljenje branjenih i neobranjenih površina, prolomi brana, razoran vodeni val kod rušenja visokih brana akumulacija, rušenje građevina i utapanja osoba i životinja, te oštećenja na imovini.

Utjecaj na društvene vrijednosti: Poplave mogu uzrokovati gubitke ljudskih života, materijalne štete i ekološke katastrofe. Opasnost za stanovništvo, opskrbu vodom i sustav odvodnje, cestovni promet i distribuciju električne energije.

Preventivne mjere: Izgradnja i održavanje nasipa, izgradnja sustava ranog upozorenja i edukacija stanovništva.

Mjere odgovora: Sklanjanje, evakuacija, spašavanje iz vode, zbrinjavanje osoba, životinja i mobilne imovine.

Vjetar (olujni i orkanski) je atmosferska promjena s velikim oscilacijama tlakova uzrokuju snažna atmosferska gibanja te pojavu jakih vjetrova. Olujni i jaki vjetrovi se očituju jakom snagom i zahvaćaju šire područje dok se orkansko nevrijeme očituje iznimnom snagom te zahvaća uže područje. Isto tako, u nestabilnoj atmosferi, ako dođe do prodora hladnog zraka mogućnost je pojave pijavica, koje se sve češće pojavljuju na prostoru kontinentalne Hrvatske.

Posljedica prirodne nepogode: Oštećivanje građevina, nadzemnih vodova, nasada i poljoprivrednih površina.

Utjecaj na društvene vrijednosti: Život i zdravlje osoba, gospodarstvo (štete na pokretnoj i neokretnoj imovini, štete na poljoprivrednim kulturama) i objekti kritične infrastrukture (nadzemni vodovi).

Preventivne mjere: Dojava rizika pojave ekstremnog vjetra.

Mjere odgovora: Sklanjanje osoba i pokretne imovine sa otvorenog terena i neotpornih građevina kod najave ekstremnog vjetra. Osigurati nadzor nad prometom, prohodnost cesta, uspostavu alternativnih prometnih pravaca, popravak kvarova na infrastrukturi.

Padaline su pojava kiše i tuče i vrlo su česte u ljetnom periodu. Za vrijeme intenzivnih i dugotrajnih padalina (kiše) postoji mogućnost stvaranja bujica odnosno poplavnih područja. Tuča je kruta oborina koja se sastoji od zrna odnosno komada leda promjera većeg od 5 mm, najčešća je ljetnim mjesecima kada su temperature visoke.

Posljedica prirodne nepogode: Pojava opasnih bujica, pojava zaobalnih poplava, usred tuče oštećenje krovova, vozila, ljudi. Štete u voćarstvu, vinogradarstvu, ratarstvu i šumarstvu.

Utjecaj na društvene vrijednosti: Život i zdravlje osoba, gospodarstvo (krovovi objekata i kuća, štete u poljoprivredi i šumarstvu), objekti kritične infrastrukture (vodo snabdijevanje).

Preventivne mjere: Čišćenje nanosa s kritičnih mjesta kod ekstremne kiše, održavanje kanalske i melioracijske mreže, koristiti sustave protugradne obrane i zaštitne mreže.

Mjere odgovora: Sklanjanje ugroženih osoba i pokretne imovine kod pojave ekstremne kiše ili tuče.

Suša je prirodna pojava, koja je primarno vezana uz deficit oborine kroz dulje vremensko razdoblje. Suša uz visoke temperature može uzrokovati ozbiljne štete poljoprivredi, vodnom gospodarstvu i drugim gospodarskim granama.

Posljedica prirodne nepogode: Suša izaziva štete u poljoprivredi, dolazi do gubitka zaliha pitke vode u tlu, pojavljuje se veća mogućnost požara na otvorenom.

Utjecaj na društvene vrijednosti: Otežana distribucija vode, mogućnost pojave štete na višegodišnjim nasadima, ostalim poljoprivrednim kulturama i uginuće stoke.

Preventivne mjere: Kontinuirano ulaganje u sustave navodnjavanja.

Mjere odgovora: Doprema vode cisternama stanovništvu i životinjama.

Degradacija tla se definira kao proces koji dovodi do smanjenja njegove plodnosti ili proizvodne sposobnosti poglavito zbog ljudske aktivnosti. Mogu se izdvojiti sljedeći procesi degradacije tla na području Zagrebačke županije: klizišta, erozija.

Posljedica prirodne nepogode: Klizišta kod velikih oborina dolazi do klizanja zemlje i erozija: kod visokih voda.

Utjecaj na društvene vrijednosti: Klizišta utječu na objekte kritične infrastrukture (ceste), erozija na život i zdravlje osoba, gospodarstvo i poljoprivrednu djelatnost.

Preventivne mjere: Uređenje drenaže i odvodnje na klizištima, zabrana gradnje na rizičnim mjestima, na kojima postoji opasnost od erozije, ograničiti širenje ograđivanjem.

Mjere odgovora: za klizišta (raskrčivanje nanosa i popravak ceste), za eroziju (zasađivanje drveća na rizičnim mjestima).

Mraz je prevlaka ili sloj leda koji se stvara kada se vanjska temperatura na površini tla spusti ispod temperature rosišta.

Posljedice prirodne nepogode: mraz može oštetiti cijele biljke, usjeve, izazvati velike štete u voćarstvu i vinogradarstvu.

Utjecaj na društvene vrijednosti: veliki ekonomski gubici za poljoprivrednike

Preventivne mjere: sadnja otpornih biljnih vrsta, odabir položaja, stvaranje fizičkih barijera, antifros sustavi i drugo.

Mjera odgovara: poduzeti mjere zaštite od mraza kada prijeti opasnost pojave mraza.

1. **MJERE ZA UBLAŽAVANJE POSLJEDICA PRIRONIH NEPOGODA U ZAGREBAČKOJ ŽUPANIJI**

Podaci o učestalosti pojava pojedinih prirodnih nepogoda korisni su za planiranje mjera u slučaju nastanka prirodnih nepogoda iste vrste i intenziteta dok je kod dijela prirodnih nepogoda (npr. potresa) korisnost podataka o pojavnosti istih, čak i kroz dulje vremensko razdoblje, od manjeg utjecaja na mogućnost planiranja sveobuhvatnih mjera i značajnih sredstava pomoći.

Prilikom provedbi mjera radi djelomičnog ublažavanja šteta od prirodnih nepogoda o kojima odlučuju nadležna tijela iz Zakona, obvezno se uzima u obzir opseg nastalih šteta i utjecaj prirodnih nepogoda na stradanja stanovništva, ugrozu života i zdravlja ljudi te onemogućavanje nesmetanog funkcioniranja gospodarstva.

Ukoliko se radi o prirodnoj nepogodi kada je proglašena velika nesreća ili katastrofa, obvezna je primjena postupaka temeljem Zakona o sustavu civilne zaštite („Narodne novine“, broj 82/15., 118/18. i 31/20) te planova djelovanja civilne zaštite ili planova zaštite i spašavanja jedinica lokalne samouprave i Zagrebačke županije. Također, postupanja u slučaju požara pa tako i u slučaju kada isti ima obilježja prirodne nepogode, utvrđena su Planom zaštite od požara Zagrebačke županije te se ne obrađuju posebno u ovome Planu djelovanja.

Kako se prirodne nepogode uglavnom javljaju iznenada i teško je predvidjeti njihov intenzitet, a time i razmjere štete, od mjera u slučaju nastanka prirodne nepogode, ovisno o vrsti prirodne nepogode, provode se sve ili neke od sljedećih mjera, ne nužno navedenim redoslijedom:

1. žurno prikupljanje podataka o nastaloj prirodnoj nepogodi
2. proglašenje prirodne nepogode
3. usklađivanje sudionika i operativnih snaga sustava civilne zaštite
4. obavještavanje javnosti o nastaloj prirodnoj nepogodi
5. organizacija javnog reda i mira na pogođenom području
6. provedba evakuacije, prihvata i zbrinjavanja ugroženog stanovništva i imovine
7. osiguravanje i raspodjela pomoći stradalom i ugroženom stanovništvu
8. osiguranje sigurnog odvijanja prometa na pogođenom području
9. procjena štete od prirodne nepogode
10. sanacija područja zahvaćenog prirodnom nepogodom
11. normalizacija opskrbe energentima, pružanja komunalnih usluga i odvijanja prometa
12. dodjela pomoći za djelomičnu sanaciju šteta nastalih od prirodnih nepogoda
13. izvještavanje o utrošku sredstava pomoći za djelomičnu sanaciju šteta nastalih od prirodnih nepogoda

*1. Žurno prikupljanje podataka o nastaloj prirodnoj nepogodi*

Svi građani, a posebno sudionici i operativne snage sustava civilne zaštite koji primijete neposrednu opasnost od nastupanja prirodne nepogode ili čim uoče da su nastupile neke od posljedica prirodne nepogode, dužni su o tome obavijestiti Županijski centar 112 ili bilo koju od žurnih službi, već prema vrsti uočene posljedice.

Ovisno o zahvaćenom području i težini posljedica, izvršno tijelo jedinica lokalne samouprave i/ili izvršno tijelo Zagrebačke županije prikuplja podatke od sudionika i operativnih snaga sustava civilne zaštite ili od drugih fizičkih i pravnih osoba, ovisno o vrsti prirodne nepogode. *Nositelji:* izvršna tijela jedinica lokalne samouprave, župan

*2. Proglašenje prirodne nepogode*

Odluku o proglašenju prirodne nepogode za jedinice lokalne samouprave na području Zagrebačke županije donosi župan na prijedlog općinskog načelnika odnosno gradonačelnika, a u slučaju da proglašava prirodnu nepogodu na području Zagrebačke županije, odluku donosi samostalno, a u oba slučaju moraju biti ispunjeni uvjeti za proglašenje iz članka 3. stavka 4. Zakona. Proglašenje prirodne nepogode na području dviju ili više županija u nadležnosti je Vlade Republike Hrvatske te ista odluku o proglašenju donosi prema vlastitoj prosudbi.

*Nositelji:* izvršna tijela jedinica lokalne samouprave, župan, Vlada Republike Hrvatske

*3. Usklađivanje sudionika i operativnih snaga sustava civilne zaštite*

Svaki od sudionika i svaka operativna snaga sustava civilne zaštite postupa sukladno utvrđenim standardnim operativnim postupcima i odnosnim zakonskim i podzakonskim propisima. U slučaju potrebe, sastaje se nadležan stožer civilne zaštite te načelnik stožera, sukladno specifičnostima prirodne nepogode određuje koordinatora na lokaciji iz redova operativnih snaga sustava civilne zaštite. Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite, a u slučaju kada prirodna nepogoda poprimi obilježja velike nesreće i katastrofe, djelovanje operativnih snaga koordinira izvršno tijelo jedinice lokalne samouprave ili Županije uz stručnu potporu nadležnog stožera civilne zaštite.

*Nositelji*: Stožeri civilne zaštite jedinica lokalne samouprave i Stožer civilne zaštite Zagrebačke županije, Nacionalni stožer

1. *Obavještavanje javnosti o nastaloj prirodnoj nepogodi*

U slučaju nastanka prirodne nepogode, ovisno o vrsti i intenzitetu, o nastaloj prirodnoj nepogodi stanovništvo se obavještava putem uobičajenih načina komunikacije – radija, službenih mrežnih stranica jedinice lokalne samouprave i Zagrebačke županije, televizije, društvenih mreža te se na službenoj mrežnoj stranici Zagrebačke županije, na službenoj mrežnoj stranici jedinice za koju je proglašena prirodna nepogoda i u „Glasniku Zagrebačke županije“ objavljuje odluka o proglašenju prirodne nepogode. Preporuka je da jedinice lokalne samouprave na svojim mrežnim stranicama objave upute na koji način i u kojem roku oštećenici mogu prijaviti štete na imovini.

*nositelji*: operativne snage sustava civilne zaštite, jedinice lokalne samouprave i Zagrebačka županija

*5. Organizacija javnog reda i mira na pogođenom području*

Sukladno zakonskim propisima, za isto su zadužene snage Ministarstva unutarnjih poslova, a po potrebi, ovisno o prirodnoj nepogodi i za zadatke za koje je to dopušteno, angažirati će se i pripadnici operativnih snaga sustava civilne zaštite i/ili zaštitarske službe.

*nositelji*: Policijska uprava zagrebačka

*6. Provedba evakuacije, prihvata i zbrinjavanja ugroženog stanovništva i imovine*

Sukladno odredbama Zakona o sustavu civilne zaštite, izvršno tijelo jedinice lokalne samouprave i/ili župan, osigurati će uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite u zaštiti i spašavanju građana, materijalnih i kulturnih dobara i okoliša. Mjera će se provesti uz sudjelovanje nositelja i operativnih snaga sustava civilne zaštite.

*Nositelji:* izvršna tijela jedinica lokalne samouprave, župan

*7. Osiguravanje i raspodjela pomoći stradalom i ugroženom stanovništvu*

Ovisno o vrsti prirodne nepogode, ova mjera može obuhvaćati opskrbu pitkom vodom (onečišćenje vodoopskrbnog sustava uslijed poplave), dostavu lijekova i namirnica stanovnicima do kojih je otežan pristup (nanosi snijega, klizište) i sl. Za provedbu mjere zadužene su temeljne operativne snage sustava civilne zaštite, ovisno o specijalnosti.

*Nositelji:* Društvo Crvenog križa i gradska društva, Hrvatska gorska služba spašavanja, vatrogasne snage

*8. Osiguranje sigurnog odvijanja prometa na pogođenom području*

U slučaju nastanka prirodne nepogode koja ima za posljedicu poremećaje u odvijanju cestovnog ili željezničkog prometa, sukladno zakonskim ovlastima, sigurno odvijanje prometa osigurati će snage policije, a potrebne znakove upozorenja na prometnicama osigurati će i postaviti jedinice lokalne samouprave, nadležna uprava za ceste ili društvo koje upravlja cestom u državnom vlasništvu, ovisno o kategorizaciji prometnice ako se radi o cestama. U slučaju poremećaja u željezničkom prometu, sigurno odvijanje prometa osigurava HŽ Infrastruktura d.o.o.

*Nositelji:* Policijska uprava, jedinice lokalne samouprave, Županijska uprava za ceste Zagrebačke županije, Županijske ceste Zagrebačke županije d.o.o., Hrvatske ceste d.o.o, Hrvatske autoceste d.o.o, HŽ Infrastruktura d.o.o.

*9. Procjena štete od prirodne nepogode*

Odvija se sukladno odredbama Zakona, a radnje provode nadležna tijela iz članka 5. Zakona.

*9.1. Donošenje Odluke o proglašenju prirodne nepogode*

Odluku o proglašenju prirodne nepogode za jedinice lokalne samouprave na području županije donosi župan na prijedlog općinskog načelnika odnosno gradonačelnika.

Prirodna nepogoda proglašava se ako je vrijednost ukupne izravne štete najmanje 20% vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30% prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30%.

*9.2. Prva prijava štete u Registar šteta*

Gradsko/općinsko povjerenstvo dužno je unijeti prve procijenjene štete u Registar šteta.

Gradsko/općinsko povjerenstvo unosi sve zaprimljene prve procjene štete u Registar šteta najkasnije u roku od petnaest (15) dana od dana donošenja Odluke o proglašenju prirodne nepogode.

Iznimno, rok za unos podataka u Registar šteta može se produljiti za osam (8) dana u slučaju postojanja objektivnih razloga na koje oštećenik nije mogao utjecati. O produljenju roka odlučuje županijsko povjerenstvo na temelju zahtjeva općinskog ili gradskog povjerenstva.

Prijava prve procjene štete sadržava:

1. datum donošenja Odluke o proglašenju prirodne nepogode i njezin broj,

2. podatke o vrsti prirodne nepogode,

3. podatke o trajanju prirodne nepogode,

4. podatke o području zahvaćenom prirodnom nepogodom,

5. podatke o vrsti, opis te vrijednost oštećene imovine,

6. podatke o ukupnom iznosu prijavljene štete iz članaka 25. i 26. Zakona te

7. podatke i informacije o potrebi žurnog djelovanja i dodjeli pomoći za sanaciju i djelomično uklanjanje posljedica prirodne nepogode.

*Tablica 1: Mjere, rokovi i nositelji mjera po proglašenju prirodne nepogode na području Zagrebačke županije*

| MJERA | ROK | NOSITELJ |
| --- | --- | --- |
| DOSTAVA PRIJEDLOGA O PROGLAŠENJU PRIRODNE NEPOGODE NA PODRUČJU GRADA/OPĆINE | * u što kraćem roku | gradonačelnik/načelnik |
| UNOS PRVE PROCJENE ŠTETA U REGISTAR ŠTETA | - petnaest (15) dana od dana donošenja Odluke o proglašenju prirodne nepogode  - rok za unos podataka u Registar šteta produljiti za osam (8) dana zbog objektivnih razloga na koje oštećenik nije mogao utjecati, a zbog kojih je onemogućen elektronički unos podataka u Registar štete | gradska/općinska povjerenstva |

*9.3. Konačna prijava štete u Registar šteta*

Konačna procjena štete je procijenjena vrijednosti nastale štete uzrokovane prirodnom nepogodom na imovini oštećenika izražena u novčanoj vrijednosti na temelju prijave i procjene štete.

Konačnu procjenu štete utvrđuje gradsko/općinsko povjerenstvo na temelju prijave oštećenika, tijekom procjene i utvrđivanja konačne procjene štete od prirodnih nepogoda posebno se utvrđuju: stradanje stanovništva, opseg štete na imovini, opseg štete koja je nastala zbog prekida proizvodnje, prekida rada ili poremećaja u neproizvodnim djelatnostima ili umanjenog prinosa u poljoprivredi, šumarstvu ili ribarstvu, iznos troškova za ublažavanje i djelomično uklanjanje izravnih posljedica prirodnih nepogoda, opseg osiguranja imovine i života kod osiguravatelja, vlastite mogućnosti oštećenika glede uklanjanja posljedica štete.

Konačnu procjenu štete po svakom pojedinom oštećeniku gradsko/općinsko povjerenstvo prijavljuje županijskom povjerenstvu u roku od 50 dana od dana donošenja Odluke o proglašenju prirodne nepogode putem Registra šteta.

Iznimno, ako se šteta na dugotrajnim nasadima utvrdi nakon isteka roka za prijavu konačne procjene, oštećenik ima pravo zatražiti dopunu prikaza štete najkasnije četiri (4) mjeseca nakon isteka roka za prijavu štete.

Županijsko povjerenstvo prijavljene konačne procjene štete dostavlja Državnom povjerenstvu za procjenu šteta od prirodnih nepogoda i nadležnim ministarstvima u roku od šezdeset (60) dana od dana donošenja Odluke o proglašenju prirodne nepogode preko Registra šteta.

Pri konačnoj procjeni štete procjenjuje se vrijednost imovine prema jedinstvenim cijenama, važećim tržišnim cijenama ili drugim pokazateljima primjenjivim za pojedinu vrstu imovine oštećene zbog prirodne nepogode.

Državno povjerenstvo za procjenu šteta od prirodnih nepogoda priznaje samo vrijednosni iznos prijavljene štete koja je potvrđena (verificirana) od strane matičnog ministarstva, odnosno znanstvene ili stručne institucije koju odredi Državno povjerenstvo za procjenu šteta od prirodnih nepogoda.

Državno povjerenstvo za procjenu šteta od prirodnih nepogoda može odlučiti o primjeni različitih cijena od već objavljenih od strane Državnog zavoda za statistiku za pojedina dobra, ili pojedina područja ako za to ima opravdan razlog. Ako neke cijene nisu objavljene, primjenjuju se prosječne maloprodajne tržišne cijene prethodne godine, ili aktualne, za područja za koje se šteta procjenjuje, uz potvrdu Državnog povjerenstva za procjenu šteta od prirodnih nepogoda.

Državno povjerenstvo za procjenu šteta od prirodnih nepogoda će voditi brigu o dostavi informacija o cijenama Županijskom povjerenstvu.

*Tablica 2: Mjere, rokovi i nositelji mjera nakon proglašenja prirodne nepogode na području Zagrebačke županije*

| MJERA | ROK | NOSITELJ |
| --- | --- | --- |
| PRIJAVA KONAČNE PROCJENE ŠTETE | do pedeset (50) dana od dana donošenja Odluke o proglašenju prirodne nepogode | Gradska/općinska povjerenstva |
| KONAČNE PROCJENE ŠTETE U REGISTAR ŠTETA | šezdeset (60) dana od dana donošenja Odluke o proglašenju prirodne nepogode (iznimno četiri (4) mjeseca nakon isteka roka za prijavu štete) | Županijsko povjerenstvo |
| POTVRDA KONAČNE PROCJENE ŠTETE |  | nadležna ministarstva u suradnji s drugim nadležnim ili stručnim institucijama |

*10. Sanacija područja zahvaćenog prirodnom nepogodom*

Obuhvaća provedbu mjera koje se razlikuju obzirom na vrstu i intenzitet prirodne nepogode. Ovisno o tome, obuhvaća provedbu zdravstvenih i higijensko-epidemioloških mjera, provedbu veterinarskih mjera, agrotehničkih mjera, otklanjanje naplavina, sanaciju vodotoka, uklanjanje ruševina i srušenog drveća i druge mjere. Jedinice lokalne samouprave i Zagrebačka županija koordiniraju postupanje nadležnih službi.

*Nositelji:* Jedinice lokalne samouprave i Zagrebačka županija, Zavod za javno zdravstvo Zagrebačke županije, veterinarske stanice, vatrogasne snage, pravne osobe u sustavu civilne zaštite

1. *Normalizacija opskrbe energentima, pružanja komunalnih usluga i odvijanja prometa*

Ovisno o vrsti prirodne nepogode, za normalizaciju opskrbe energentima, pružanja komunalnih usluga i odvijanja prometa nadležne su pravne osobe po područjima – komunalna trgovačka društva, izdvojeni pogoni jedinica lokalne samouprave, trgovačka društva zadužena za opskrbu pitkom vodom i odvodnju, opskrbu prirodnim plinom, električnom energijom, nadležne uprave za ceste, Policijska uprava, jedinice lokalne samouprave i Zagrebačka županija koordiniraju njihovo postupanje ovisno o zahvaćenom području.

*Nositelji:* Jedinice lokalne samouprave i Zagrebačka županija, pravne osobe prema područjima nadležnosti.

*12. Raspodjela i dodjela sredstava pomoći za ublažavanje i djelomično uklanjanje posljedica prirodnih nepogoda*

Ako posljedice štete ne zahtijevaju žurni postupak i odobrenje žurne pomoći, šteta se procjenjuje u redovitom postupku.

Županijsko povjerenstvo prijavljene konačne procjene štete dostavlja Državnom povjerenstvu za procjenu šteta od prirodnih nepogoda i nadležnim ministarstvima u roku od šezdeset (60) dana od dana donošenja Odluke o proglašenju prirodne nepogode preko Registra šteta.

Državno povjerenstvo za procjenu šteta od prirodnih nepogoda provjerava i obrađuje podatke o konačnim procjenama šteta na temelju podataka iz Registra šteta i ostale dokumentacije te utvrđuje iznos pomoći za pojedinu vrstu štete i oštećenike tako da određuje postotak isplate novčanih sredstava u odnosu na iznos konačno potvrđene štete na imovini oštećenika.

Vlada Republike Hrvatske, na prijedlog Državnog povjerenstva za procjenu šteta od prirodnih nepogoda, donosi odluku o dodjeli pomoći za ublažavanje i djelomično uklanjanje posljedica prirodnih nepogoda. Prilikom raspodjele sredstava pomoći za djelomičnu sanaciju šteta od prirodnih nepogoda iznos novčanih sredstava ne može biti veći od 5% iznosa konačne potvrđene štete na imovini pojedinog oštećenika.

Iznimno Državno povjerenstvo može predložiti Vladi Republike Hrvatske dodjelu većih iznosa pomoći za ublažavanje i djelomično uklanjanje posljedica od prirodnih nepogoda kada su stradanja imovine i stanovništva takva da prijete ugrozom zdravlja i života i funkcioniranje gospodarstva na području pogođenom prirodnim nepogodama.

*13. Raspodjela i dodjela sredstava žurne pomoći*

Žurna pomoć dodjeljuje se u svrhu djelomične sanacije štete od prirodnih nepogoda u tekućoj kalendarskoj godini za podmirenje troškova sanacije šteta na javnoj infrastrukturi, troškova nabave opreme za saniranje posljedica prirodne nepogode, za podmirenje drugih troškova saniranja šteta od prirodne nepogode za koje ne postoje dostatni financijski izvori namijenjeni sprječavanju daljnjih šteta koje mogu ugroziti gospodarsko funkcioniranje i štetno djelovati na život i zdravlje stanovništva te onečistiti prirodni okoliš. Žurna pomoć dodjeljuje se i oštećenicima fizičkim osobama koje nisu poduzetnici, a koji su pretrpjeli štete na imovini, posebice ugroženim skupinama, starijima i bolesnima i ostalima kojima prijeti ugroza zdravlja i života na području zahvaćenom prirodnom nepogodom.

Žurna pomoć Vlade Republike Hrvatske dodjeljuje se na temelju odluke o dodjeli žurne pomoći, na prijedlog Državnog, županijskog i općinskog/gradskog povjerenstva.

Jedinice lokalne i područne (regionalne) samouprave mogu isplatiti žurnu pomoć iz raspoloživih sredstava proračuna.

Prijedlog dodjele žurne pomoći Skupštini Zagrebačke županije upućuje župan Zagrebačke županije.

Skupština Zagrebačke županije donosi odluku o dodjeli žurne pomoći kojom se određuje:

- vrijednost novčanih sredstava žurne pomoći,

- kriteriji, način raspodjele i namjena žurne pomoći - drugi uvjeti i postupanja u raspodjeli žurne pomoći.

Žurna se pomoć u pravilu dodjeljuje kao predujam i ne isključuje dodjelu pomoći u postupku redovne dodjele sredstava pomoći za ublažavanje i djelomično uklanjanje posljedica prirodnih nepogoda.

1. *Izvješće o utrošku sredstava za ublažavanje i djelomično uklanjanje posljedica prirodnih nepogoda*

Gradska/općinska povjerenstva putem Registra šteta podnose Županijskom povjerenstvu izvješće o utrošku dodijeljenih sredstava za ublažavanje i djelomično uklanjanje posljedica prirodnih nepogoda sa stavke za prirodne nepogode u državnom proračunu Republike Hrvatske preko Registra šteta i pisanim putem.

Županijsko povjerenstvo na temelju prikupljenih podataka podnosi izvješće Državnom povjerenstvu o utrošku dodijeljenih sredstava za ublažavanje i djelomično uklanjanje posljedica prirodnih nepogoda putem Registra šteta i pisanim putem.

Oblik i način unosa podataka u Registar šteta ministar financija propisat će pravilnikom.

1. *Druge mjere koje uključuju suradnju nadležnih tijela, znanstvenih ustanova i stručnjaka za područje prirodnih nepogoda*

Zagrebačka županija ima uspostavljen operativni sustav i snage djelovanja u zaštiti i spašavanju. Sustav civilne zaštite ima razrađeni model za prevenciju i zaštitu od mogućih ugroza, učinkovito reagiranje u slučaju nesreća, katastrofa i prirodnih nepogoda kako bi se izbjegle štetne posljedice za zdravlje i imovinu stanovništva, okoliš i stoga se donose planovi, odluke, procjene i rješenja za brzu normalizaciju na pogođenom području.

1. *Procjene osiguranja opreme i drugih sredstava zaštitu i sprečavanje stradanja imovine, gospodarskih funkcija i stradavanja stanovništva*

Pod pojmom procjena osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva podrazumijeva se procjena opreme i drugih sredstava nužnih za sanaciju, djelomično otklanjanje i ublažavanje štete nastale uslijed djelovanja prirodne nepogode. Opremom i sredstvima raspolažu subjekti koji su navedeni kao nositelji za otklanjanje izravnih posljedica prirodnih nepogoda. Gospodarski subjekti koji raspolažu opremom, za izvođenje potrebnih radnji u slučaju sanacije, u okviru svoje redovne djelatnosti odrađuju preventivne mjere za smanjenje šteta pri nastajanju prirodne nepogode.

**10. ZAKLJUČAK**

Svrha ovog Plana je prikaz prirodnih nepogoda na području Zagrebačke županije, štete koje mogu izazvati i posljedice koje ostaju kao i način kako bi se stanovništvo uputilo u primjene mjera sprječavanja nepogoda ili ublažavanja posljedica u slučaju kada su one nepredvidive.

Zagrebačka županija ima uspostavljen operativni sustav i snage djelovanja u zaštiti i spašavanju kroz civilnu zaštitu i razne planove i odluke, procjene i rješenja za brzu normalizaciju života na pogođenom području.

Kako je odredbama Zakona propisano da se sredstva pomoći za ublažavanje i djelomično uklanjanje posljedica prirodnih nepogoda koja se dodjeljuju kroz postupak koji provodi Državno povjerenstvo ne dodjeljuju za štete na imovini u slučaju osigurljivih rizika na imovini koja nije osigurana ako je vrijednost oštećene imovine manja od 60 % vrijednosti imovine (osim u slučajevima otežanih gospodarskih uvjeta, socijalnih, zdravstvenih ili drugih razloga koji ugrožavaju život stanovišta na području zahvaćenom prirodnom nepogodom), intencija je da se naglasi potreba da se imovina, poglavito ona koja je u funkciji poljoprivredne proizvodnje, osigura jer ionako visina sredstava koja se može dodijeliti temeljem odredbi Zakona nije dostatna za normaliziranje poslovanja ozbiljnije pogođenog prirodnom nepogodom.

Osiguranje usjeva, životinja i biljaka je omogućeno kroz postojeći Program ruralnog razvoja Republike Hrvatske za razdoblje 2014.-2020. sa intenzitetom potpore od 65% vrijednosti premije osiguranja. Kroz isti Program ruralnog razvoja predviđena i Potpora za ulaganja u obnovu poljoprivrednog zemljišta i proizvodnog potencijala narušenog prirodnim nepogodama, nepovoljnim klimatskim prilikama i katastrofalnim događajima sa intenzitetom potpore do 100% ukupnih prihvatljivih troškova, uz uvjet da se katastarske čestice nalaze na području na kojem je proglašena prirodna nepogoda ili katastrofalni događaj. Zagrebačka županija osigurava sredstva indirektno u svrhu prevencije kroz Program poticanja razvoja poljoprivrede, šumarstva i ruralnog prostora Zagrebačke županije u 2021. godini („Glasnik Zagrebačke županije“ broj 45/20). Također u cilju sprječavanja nastanka i ublažavanja posljedica prirodnih nepogoda veoma je bitna suradnja Županije, županijskog povjerenstva, operativnih snaga sustava civilne zaštite te stanovnika, koji svojim djelovanjem mogu u znatnoj mjera spriječiti nastanak prirodne nepogode i ublažiti njihove posljedice.

**ZAVRŠNE ODREDBE**

Ovaj Plan objavit će se u „Glasniku Zagrebačke županije“.

KLASA:

URBROJ:

Zagreb,

**PREDSJEDNIK**

**ŽUPANIJSKE SKUPŠTINE**

**ZAGREBAČKE ŽUPANIJE**

**Mato Čičak**